ઔરંગઝેબનાં લગ્ન ઈરાનના રાજવી કુટુંબના શાહનવાઝની પુત્રી દિલરાસબાનુ સાથે થયાં હતાં. યુવાનીમાં શાહઝાદા હોવાના નાતે તેની નિમણૂક દક્ષિણ અને ગુજરાતના સુબા તરીકે થઇ હતી. ગુજરાતમાં ઔરંગઝેબે પોતાનું સુન્ની ઇસ્લામી ચરિત્ર દેખાડ્યું હતું. અમદાવાદમાં ધાર્મિક કટ્ટરતાથી પ્રેરાઈ તેણે એક હિંદુ મંદિર તોડી પડાવ્યું હતું. તેની ફરિયાદ અમદાવાદના નગરશેઠ શાંતિદાસ ઝવેરીએ ઠેઠ દિલ્હીમાં બાદશાહ શાહજહાં સુધી કરી હતી. શાહજહાં, શાંતિદાસ ઝવેરીને "મામા" કહી સંબોધતો હતો. આ ફરિયાદના અંતે ઔરંગઝેબને ગુજરાતના સુબા તરીકેથી દિલ્હી પાછો બોલાવી લેવામાં આવ્યો હતો.